## José Antonio Rovira es reunix amb representants de sindicats i associacions educatives

*** Durant la reunió s’ha abordat la convocatòria de vaga educativa
* El conseller afirma que la Llei de llibertat educativa “establix una voluntat que siguen els pares els qui trien la llengua base dels seus fills, amb un sistema equilibrat”**

El conseller d’Educació, Universitats i Ocupació, José Antonio Rovira, i el secretari autonòmic d’Educació, Daniel Mcevoy, han mantingut esta vesprada una reunió amb representants de sindicats i associacions educatives.

A la trobada, en la qual s’ha abordat la convocatòria de vaga educativa, han assistit representants d’STEPV, Escola Valenciana, CCOO, UGT, CGT Ensenyament, FAMPA-València i ADEP-PV.

El conseller d’Educació ha afirmat que la Llei de llibertat educativa “establix una voluntat que siguen els pares els qui trien la llengua base dels seus fills, amb un sistema equilibrat en el qual la diferència entre un idioma i un altre no supere un 20 %. Creiem en la llibertat”.

Rovira ha indicat que la utilització del valencià entre la gent jove “ha caigut en els últims anys, i a pesar de la imposició, així que cal canviar la política i passar de la imposició a la promoció”.

Per la seua part, el secretari autonòmic, Daniel Mcevoy, ha assenyalat que la Conselleria d’Educació “ha donat una ràpida resposta a la petició de reunió. Sempre estem disposats a parlar, a escoltar i a intercanviar opinions”.

Mcevoy ha recordat que la Llei de llibertat educativa “s’està tramitant en les Corts, ara mateix els grups parlamentaris estan presentant esmenes i cal respectar la separació de poders. És una norma que busca promocionar el valencià impulsant-lo i no imposant”.

Fecha: 20/05/2024